Diari Oficial de la Generalitat Valenciana


Sumari del DOGV 4098, del 02-10-2001 (2001/9262)

ACORD de 26 de juliol de 2001 de la Comissió Territorial d'Urbanisme de Castelló, relatiu al pla especial per a patrimoni municipal del sòl entre l'Alcora i la CV-160, a Sant Joan de Moró.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4098

Data del DOGV
:   02-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9262


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Sant Joan de Moró
    * pla d'urbanisme

ACORD de 26 de juliol de 2001 de la Comissió Territorial d'Urbanisme de Castelló, relatiu al pla especial per a patrimoni municipal del sòl entre l'Alcora i la CV-160, a Sant Joan de Moró. [2001/S9262]
  
Vist l'expedient relatiu al pla especial per a patrimoni municipal del sòl entre l'Alcora i CV-160, a Sant Joan de Moró, i de conformitat amb els següents,
  
Antecedents
  
Primer
  
L'Ajuntament ple de Sant Joan de Moró, en la sessió celebrada el 8 de gener de 1998, va acordar exposar al públic el projecte de Pla Especial per a la creació de patrimoni municipal de sòl per a via de comunicació entre l'Alcora i la CV-16, en el tram d'accés a Sant Joan de Moró en sòl no urbanitzable, mitjançant edictes inserits en el Diari Oficial de la Generalitat Valenciana núm. 3.211, de 26 de març de 1998, i en el periòdic Mediterráneo, de 23 de febrer de 1998. Durant el citat període d'exposició pública no es va produir cap al·legació i es va procedir a aprovar provisionalment el document el 22 de febrer de 2001.
  
Amb posterioritat i advertida, per aquest Servei Territorial d'Urbanisme la necessitat de completar i esmenar la documentació tramesa, l'ajuntament presenta nous exemplars corregits, que van ser aprovats pel ple de l'Ajuntament en la sessió celebrada el 26 d'abril de 2001.
  
Segon
  
El projecte consta de memòria informativa, memòria descriptiva, relació de béns afectats i plans tant del Pla General de l'Alcora com de les Normes Subsidiàries de Sant Joan de Moró, on s'estableix sobre el planejament vigent la reserva de sòl i plans d'ocupació amb descripció de les parcel·les afectades.
  
Tercer
  
L'objecte del pla especial és la creació d'una reserva de sòl, en el terme municipal de Sant Joan de Moró, que possibilitarà l'obtenció en favor del patrimoni públic dels terrenys necessaris per a la creació d'un nou vial de comunicació entre els termes de l'Alcora i Sant Joan de Moró amb l'objecte de donar un servei alternatiu a la CV-16 en aquest tram. Els terrenys en què s'estableix aquesta nova reserva de sòl no canvien de classificació, mantenint-se en la categoria que en cada cas corresponga.
  
L'aprovació d'aquest pla especial de reserva dels terrenys necessaris en el terme municipal de Sant Joan de Moró és complementària a l'aprovació del pla especial quant als terrenys necessaris situats en el terme municipal de l'Alcora.
  
Aquest últim pla especial referit al municipi de l'Alcora va ser aprovat definitivament per la Comissió Territorial d'Urbanisme de Castelló el 29 de febrer de 2000.
  
Quart
  
En data 24 de maig de 2001, s'ha sol·licitat informe a l'Oficina del Pla de Carreteres de la Conselleria d'Obres Públiques Urbanisme i Transports, sense que s'haja emés fins a la data, per la qual cosa procedeix continuar amb les actuacions.
  
Fonaments de dret
  
Primer
  
La tramitació ha sigut correcta en compliment del que disposa l'article 38 i següents de la Llei 6/1994, de 15 de novembre, Reguladora de l'Activitat Urbanística, en endavant la Llei Reguladora de l'Activitat Urbanística.
  
Segon
  
La documentació està completa, segons el que resulta de l'article 24, en relació amb el 27 de la Llei Reguladora de l'Activitat Urbanística.
  
Tercer
  
L'article 12.E de la Llei Reguladora de l'Activitat Urbanística estableix la possibilitat que puguen formular-se plans especials que en desenvolupament, complement o, fins i tot, modificació del planejament general, complisquen, entre altres, la funció de crear reserves de sòl dotacional. Segons l'article 24 de la Llei Reguladora de l'Activitat Urbanística, aquests plans especials es formalitzaran mitjançant els documents més adequats al seu objecte específic, i s'han de redactar amb igual o major detall que el planejament que complementen o modifiquen.
  
D'altra banda, l'article 11 de la Llei Reguladora de l'Activitat Urbanística indica que els plans podran preveure i ordenar reserves de sòl dotacional en sòl no urbanitzable.
  
El pla especial remés per l'Ajuntament de Sant Joan de Moró es fonamenta en aquests preceptes legals, en establir aquesta reserva per a patrimoni municipal de sòl.
  
Quart
  
Cal assenyalar que estem davant d'un instrument que únicament preveu la reserva de sòl per a possibilitar la futura execució d'una obra pública que haurà de contenir els preceptius informes tant mediambientals com relatius a les condicions de connexió amb l'actual CV-16 i a l'afectació sobre el domini públic hidràulic que es produeix amb l'embassament de María Cristina.
  
D'aquesta manera el present document, que no canvia la classificació del sòl dels terrenys on s'estableix la reserva, no prejutja la idoneïtat tècnica del traçat ni la necessitat que estiguen continguts tots els terrenys necessaris a fi de possibilitar l'ocupació quan es confirme el traçat i afectacions concretes del nou vial.
  
És per això que si es produeixen noves afectacions sobre propietats no contingudes en el present document hauran de considerar-se en un nou procediment que regularitze amb major exactitud la totalitat de parcel·les afectades.
  
Així les coses, i sense perjuí que haurà de redactar-se un projecte tècnic de l'obra pública que haurà de contenir la conformitat de tots els organismes sectorials implicats, i sobre els quals si tindran transcendència, en els aspectes de les seues respectives competències, les formulacions degudes a l'informe de l'organisme titular en matèria de carreteres, no es veu inconvenient a l'aprovació definitiva del document.
  
Cinqué
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial, dictamen que en el cas de municipis de menys de 50.000 habitants, com és el cas de Sant Joan de Moró, tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme de Castelló acorda aprovar definitivament el pla especial per a la creació de patrimoni municipal de sòl per a via de comunicació entre l'Alcora i la CV-16 (accés a Sant Joan de Moró) en el que el document determina per al terme municipal de Sant Joan de Moró.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».
  
Castelló, 26 de juliol de 2001.- El secretari de la Comissió Territorial d'Urbanisme: Fernando Renau Faubell.